KIRJALLINEN KYSYMYS E-0217/01

esittäjä(t): Konstantinos Hatzidakis (PPE-DE) komissiolle

(5. helmikuuta 2001)

Aihe: Kreikan puhelinlaitos jarruttaa televiestintämarkkinoiden vapauttamista

Euroopan komission päätöksen 97/607/EY(1) mukaan Kreikan hallituksen velvollisuutena oli vapauttaa täydellisesti Kreikan televiestintämarkkinat 31. joulukuuta 2000 mennessä. Tästä huolimatta vapaa kilpailu on toteutunut vain hyvin harvoilla markkinoiden osa-alueilla, ja on yhä enemmän merkkejä siitä, että Kreikan puhelinlaitos OTE harjoittaa viivytystaktiikkaa, mikä todetaan myös kuudennessa televiestintämarkkinoiden vapauttamista koskevassa kertomuksessa.

Erityisesti kun on kyse velvollisuudesta tarjota yksityishenkilöille vapaat yhteydet paikallisverkkoihin (tilaajayhteyksien eriyttämisestä), asetuksen (EY) 2887/2000(2) mukaan vapauttaminen ei ole toteutunut, koska OTE on kieltäytynyt vuorovaikutteisesta yhteistyöstä ja noudattamasta velvollisuuksiaan. Lisäksi OTE on tähän saakka kieltäytynyt rinnakkain sijoittamisesta, joka on tilaajayhteyksien eriyttämisen ja yhteenliittämisen kannalta välttämätöntä.

Kansallisen numerointijärjestelmän osalta OTE viivyttelee täysin avoimesti, minkä tuloksena tälläkin alalla on odotettavissa monien kuukausien viivästymisiä. Presidentin asetuksessa 181/99 edellytetään direktiivin 98/10/EY(3) täytäntöönpanon osalta, että aikaraja asiakkaille tarjottavien äänipuhelujen hinnaston muuttamiselle on vain kaksi kuukautta, kun taas myöhemmällä tarkistuksella pääkaupungin vesi- ja viemärilaitosta koskevaan lakiin, joka koskee yksinomaan OTE:ta ja perustuu sen 31. joulukuuta 2000 saakka vallinneeseen monopoliin, OTE yrittää ylläpitää ei-kustannuslähtöisiä alan hintoja, jotka tulevat voimaan 20 päivän kuluttua niiden julkaisemisesta.

Kun otetaan huomioon, että Euroopan komission päätös 97/607/EY tehtiin OTE:n valmistelemiseksi markkinoiden vapauttamiseen, mutta se ei ole edes aloittanut tarvittavia uudistuksia eikä vaikuta halukkaalta tekemään mitään asian hyväksi, kysyn seuraavaa:

1. Onko komissio tietoinen edellä mainituista seikoista ja jos on, mitä selvityksiä Kreikan hallitus on sille asiasta toimittanut?

2. Mihin toimiin ja/tai pakotteisiin komissio aikoo ryhtyä puuttuakseen EU:n lainsäädännön edellyttämien OTE:n velvollisuuksien laiminlyöntiin?

(1) EYVL L 245, 9.9.1997, s. 6.

(2) EYVL L 336, 30.12.2000, s. 4.

(3) EYVL L 101, 1.4.1998, s. 24.

Erkki Liikasen komission puolesta antama vastaus

(9. huhtikuuta 2001)

1. Komissio on tietoinen 1. tammikuuta 2001 Kreikassa tapahtuneen kilpailun täydellisen vapauttamisen jälkeisestä alan kehityksestä, joka liittyy erityisesti tilaajayhteyksien eriytettyyn tarjoamiseen, kansallisen numerointisuunnitelman käyttöönottoon ja hinnoitteluun.

Tilaajayhteyksien eriytetty tarjoaminen on yksi toimenpiteistä, joita valtioiden ja hallitusten päämiehet pitivät Lissabonissa maaliskuussa 2000 keskeisinä verkossa harjoitettavan kilpailun lisäämiseksi. Tämän vuoksi komissio seuraa hyvin tarkasti tilaajayhteyksien eriytetystä tarjoamisesta 18. joulukuuta 2000 annetun Euroopan parlamentin ja neuvoston asetuksen (EY) N:o 2887/2000 täytäntöönpanoa kaikissa jäsenvaltioissa. Koska tämä säädös on annettu asetuksen muodossa, sitä sovelletaan sellaisenaan kaikissa jäsenvaltioissa. Näin ollen kansalliset sääntelyviranomaiset ja kansalliset tuomioistuimet voivat panna asetuksesta johtuvat oikeudet ja velvollisuudet suoraan täytäntöön. Asetuksen täytäntöönpanosta Kreikassa komissio on saanut tietoonsa, että toistaiseksi kaksi yritystä on ilmaissut kiinnostuksensa yhteyden saamiseen. Vakiintunut operaattori ilmoittaa aloittaneensa näiden yritysten pyyntöjen käsittelyn. Virallisia hakemuksia

ei ole jätetty. Kreikan puhelinlaitos (OTE) esitti kansalliselle sääntelyviranomaiselle (EETT) tammikuussa 2001 asetuksen edellyttämällä tavalla luonnoksen eriyttämistä koskevaksi viitetarjoukseksi. Erityisesti kuudennessa täytäntöönpanoraportissa(1) komissio kiinnitti laitteiden yhteissijoittamisen ja siihen liittyvien hinnoittelukysymysten osalta huomiota siihen, että sääntelyviranomaisten on välttämätöntä seurata alan kehitystä tiiviisti. Komissio aloittaa rikkomista koskevan menettelyn, mikäli todetaan, että oikeuksia ja velvollisuuksia on laiminlyöty kansallisella tasolla.

Komissio kiinnitti kuudennessa täytäntöönpanoraportissa huomiota myös Kreikan kansallisen numerointisuunnitelman puuttumiseen. Joulukuussa 2000 Kreikka hyväksyi lain 2867/2000, jolla EETT:lle annettiin valtuudet vahvistaa numerointisuunnitelma. Komissio on tietoinen siitä, että EETT vahvisti 29. tammikuuta 2001 kansallisen numerointijärjestelmän, joka julkaistiin 8. helmikuuta 2001 Kreikan Virallisen lehden numerossa 127B. Numeroiden hallinnointia ja jakamista koskeva EETT:n päätös julkaistiin 16. helmikuuta 2001 Kreikan Virallisen lehden numerossa 159B. Komissio luonnollisesti seuraa kansallisen numerointisuunnitelman täytäntöönpanoa käytännössä.

Hinnoittelun osalta komissiolle on ilmoitettu presidentin asetuksesta 181/1999 kansallisena toimenpiteenä, jolla avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26. helmikuuta 1998 annettu Euroopan parlamentin ja neuvoston direktiivi 98/10/EY saatetaan osaksi kansallista lainsäädäntöä. Direktiivin 17 artiklan 5 kohdan mukaan tariffimuutoksia ei saa toteuttaa ennen kansallisen sääntelyviranomaisen asettaman asianmukaisen yleisen huomautusajan päättymistä. Presidentin asetuksen 16 pykälän 5 momentissa, jolla kyseinen artikla saatetaan osaksi kansallista lainsäädäntöä, säädetään, että tariffeja sovelletaan kahden kuukauden huomautusajan päätyttyä. Komissiolle ei ole ilmoitettu presidentin asetuksen muutoksesta. Komissio luonnollisesti aloittaa rikkomista koskevan menettelyn, mikäli direktiivin vaatimukset eivät käytännössä täyty.

2. Kansallisella sääntelyviranomaisella on ensisijainen velvollisuus varmistaa, että OTE noudattaa velvoitteitaan, jotka perustuvat joko kansallisiin säädöksiin, joilla televiestinnän sääntelypakettiin kuuluvat direktiivit saatetaan osaksi kansallista lainsäädäntöä, tai tilaajayhteyksien eriytetyn tarjoamisen tapauksessa sellaisenaan sovellettaviin asetuksen säännöksiin. Kuten edellä todettiin, komissio aloittaa rikkomista koskevan menettelyn kaikissa tapauksissa, joissa näitä velvoitteita ei käytännössä noudateta.

Kilpailuasioihin liittyvien valtuuksiensa perusteella komissio lisäksi seuraa tarkoin nopeiden laajakaistapalvelujen eriyttämisen ja hyödyntämisen edellytyksiä varsinkin heinäkuussa 2000 käynnistetyn toimialatutkimuksen avulla.

(1) KOM(2000) 814 lopullinen.